《次韵酬桂阳石知监怀乡见寄》
宋代·华镇

南北周旋事屡更，剖符才喜慰苍生。米盐无滞纲条密，雀鼠难欺狱讼平。

樽俎有馀今北海，篇章多暇古宣城。桃源善庆时难拟，金谷风流世有名。

荣拥双旌忘自得，永怀三径念同情。乡闾分义千钧重，笔墨才华一座倾。

官异微之惭未称，报殊平子愧非精。折腰寂寞将何遣，稔听龚黄布政声。

作者简介：宋会稽人，字安仁，号云溪。神宗元丰二年进士。官至朝奉大夫，知漳州军事。平生好读书，工诗文。有《扬子法言训解》、《云溪居士集》、《会稽录》等。